Lo premi groupo litéréro l'è formou-se grâce à la Feuille d'annonces d'Aoste, lo premi journal de la réjon, fondou eun 1841. Eun groupo de poéte, que l'ayé lo non de la Petite Pléiade valdôtaine, l'è formou-se adon : lé frére Alcide é Fernand Bochet (1802-1859 , 1804-1849), Augustin Vagneur (1796-1844), Joseph Alby (1814-1880), Eugène Pignet, Félix Orsières (1803-1870) é Léon-Clément Gérard (1810-1876). Leur style l'è i mentèn euntre lo romantisme de Lamartine, que caractérise surtôt Joseph Alby, é lé modéle francé de la poésia pastorala du XVIII siécllo que son restou lloin di romantisme dominàn. Alby l'ie lo consul francé eun Sicile, à Porto Empedocle, é l'a publiou euna traduchon de l'Enfer de la Divine Comédie de Dante deun la Gazette de Nice eun 1858.